แจ๋วใจร้ายกับคุณชายเทวดา

แจ๋วใจร้ายกับคุณชายเทวดา (Yes Master!) เป็นละครโทรทัศน์แนวโรแมนติก - คอมเมดี้ ผลิตโดยโพลีพลัส เอ็นเตอร์เทนเม้นท์ ออกอากาศทางสถานีโทรทัศน์สีกองทัพบกช่อง 7 มีจำนวนทั้งหมด 19 ตอน โดยออกกาศตั้งแต่วันที่ 17 เมษายน พ.ศ. 2552 - 29 พฤษภาคม พ.ศ. 2552 เรตติ้งตอนจบของละครเรื่องนี้อยู่ที่ 22 เรตติ้งเฉลี่ยอยู่ที่ 16.8 ซึ่งเป็นละครที่มีเรตติ้งสูงที่สุด ประจำปี พ.ศ. 2552 เป็นอันดับที่ 3

**เรื่องย่อ**
ยายแจ่ม (พิศมัย วิไลศักดิ์) ญาติเพียงคนเดียวของ แจ๋ว (พัชราภา ไชยเชื้อ) ไกด์สาวและผู้จัดการ "เสือป่ารีสอร์ท" ที่เคยหาเงินเลี้ยงดูตั้งแต่พ่อกับแม่ของเธอเสียชีวิต และส่งแจ๋วไปอยู่กับ ลุงสิงห์ (ไพโรจน์ สังวริบุตร) และ ป้าพิม (พัณณ์ชยา สิทธิ์เศรษบกุล) เพื่อนสนิทของพ่อเธอที่เสือป่ารีสอร์ท เพราะกำลังป่วยหนักอยู่โรงพยาบาลทำให้แจ๋วต้องมาดูแลเป็นการด่วน
ยายแจ่มฝากให้แจ๋วดูแล คุณหนูชาย (อารักษ์ อมรศุภศิริ) ลูกชายคนเดียวที่เอาแต่ใจของครอบครัว "ทัตเทพ" แจ๋วจำใจรับคำยายทั้ง ๆ ที่ไม่เคยรู้จัก แจ๋วถึงกับตะลึงกับฤทธิ์ของคุณชายที่กำลังอาละวาดใส่คนรับใช้ หนำซ้ำยังด่าพาดพิงมาถึงแจ๋วที่เพิ่งมาถึงบ้านทัตเทพ แจ๋วโต้กลับทันทีจนทั้งคู่ปะทะฝีปากกัน ใหญ่ (ภาณุ สุวรรณโณ) กับ น้องเล็ก (มาติกา อรรถกรศิริโพธิ์) พี่ชายและน้องสาวลูกติดของ ดุจดาว (สรารัตน์ หรุ่มเรืองวงศ์) แม่เลี้ยงของชาย ต้องรีบไปบอก ชัชวาล (ตฤณ เศรษฐโชค) พ่อของเขาทั้งหมดจึงได้รู้ว่าแจ๋วเป็นหลานยายแจ่มที่มาที่นี่เพื่อดูแลคุณหนู
ชายแผลงฤทธิ์ใส่แจ๋วสารพัดจนทนไม่ไหวจึงไปบอกยายแจ่มเพื่อลาออกจากตำแหน่งพี่เลี้ยงนี้ แต่ยายบอกว่าคุณหนูกำลังจะถูกแม่เลี้ยงที่รวมหัวกับ เชิดศักดิ์ (ภัทรวรรธน์ นาควิลัยโรจน์) ทนายประจำตระกูลโกงสมบัติของทัตเทพ แจ๋วจึงใจอ่อนกลับไปดูแลชายอีกครั้ง
แจ๋วได้กลับไปตั้งหลักใหม่ที่รีสอร์ท แต่ เสือ (บัณฑวิช ตระกูลพานิชย์) ลูกชายคนเดียวของลุงกับป้าที่หลงรักพี่แจ๋วเต็มหัวใจ ไม่เห็นด้วยที่แจ๋วจะกลับไปดูแลชายอีก แจ๋วเลยโกหกว่าชายเป็นคนปัญญาอ่อน เสือจึงยอมให้พี่สาวทำภารกิจต่อ ดุจดาวเริ่มแผนทำให้พ่อเกลียดชาย ขณะที่ใหญ่ก็ส่ง หญิงนุ้ย (พิมพ์นิภา จิตตธีรโรจน์) หม่อมหลวงตกยากกิ๊กของเขามาเป็นเลขาฯ ชาย แจ๋วบังคับให้ชายยอมรับบัญญัติ 5 ประการ คือ มีน้ำใจ, ไม่เห็นแก่ตัว, กลัวบาป, ซาบซึ้งกับสิ่งดี ๆ รอบข้าง, เปิดใจกว้างเพื่อรับคนอื่น แต่ชายก็แอบนอกกฏบ้าง ซึ่งแจ๋วก็รับมือได้ทุกครั้ง หญิงนุ้ยอึดอัดด้วยความหึงหวงที่เห็นใหญ่ตีสนิทกับแจ๋วเลยระบายความแค้นกับน้องเล็ก น้องเล็กจึงนำเรื่องของชายไปเล่าให้แจ๋วฟัง ขณะนั้นเสือมาหาแจ๋วที่บ้านหญิงนุ้ยเลยยุให้พาแจ๋วกลับรีสอร์ท แต่ชายขอตามไปด้วยเพื่อหวังจะป่วนงานของแจ๋ว แต่กลายเป็นว่าแจ๋วใช้กฏเหล็กที่รีสอร์ททำให้ชายต้องหัดช่วยเหลือตัวเองอย่างที่ไม่เคยทำมาก่อน
ในเวลาเดียวกันระหว่างที่ชายไม่อยู่ ดุจดาวกับใหญ่ก็เริ่มปอกลอกชัชวาลมากขึ้นโดยมีเชิดศักดิ์ให้ความช่วยเหลือ จนกระทั่งวางแผนร้ายทำให้ชัชวาลกลายเป็นอัมพฤกษ์ เพื่อจะบังคับให้เซ็นยกมรดกให้ นมแจ่มรู้เข้าจึงโทรตามชายกับแจ๋วกลับมาขัดขวาง โดยมีแพท (นาตาลี เจียรวนนท์) เพื่อนสมัยเด็กของชายคอยร่วมมือช่วยเหลืออีกแรง แจ๋วเริ่มเห็นความสนิทสนมของชายกับแพท เลยเข้าใจว่าทั้งคู่เป็นแฟนกัน จึงเตรียมตัวจะถอยห่างออกจากความใกล้ชิดที่เริ่มมากขึ้นเรื่อย ๆ
หญิงนุ้ยตั้งท้องกับใหญ่แต่ถูกใหญ่สลัดทิ้งอย่างไม่ใยดีจนคิดฆ่าตัวตาย แต่ชายมาช่วยไว้และพูดให้ได้คิด ในที่สุดก็ยอมร่วมมือกับชายและแจ๋วล้วงความลับจากใหญ่มาเป็นหลักฐานเอาผิด ใหญ่กลัวตำรวจจับจึงหนีไปขึ้นรถของชายโดยไม่รู้ว่าเชิดศักดิ์วางระเบิดเอาไว้ ทำให้ถูกระเบิดตายคาที่ ดุจดาวหัวใจสลายและกลายเป็นคนเสียสติเพราะสิ่งที่เกิดขึ้น
เชิดศักดิ์แค้นใจที่ตัวเองกำลังจะสูญเสียทุกอย่าง จึงจับตัวชัชวาลที่โรงพยาบาลไปเป็นตัวประกัน แต่ชายกับแจ๋วตามไปช่วยพร้อมกับตำรวจเชิดศักดิ์ยิงชายจนได้รับบาดเจ็บก่อนจะถูกตำรวจจับตาย แจ๋วเป็นห่วงชายมาก จึงบริจาคเลือดเพื่อช่วยชีวิตเขาและเดินทางกลับไปอยู่รีสอร์ทตามเดิมเพราะถือว่างานของตนจบลงแล้ว แต่แล้วเมื่อชายฟื้นขึ้นก็พบว่าขาดแจ๋วไม่ได้จึงออกอุบายล่อให้แจ่วมาหาที่โรงพยาบาลโดยอ้างว่าป่วย โดยไม้รู้ว่าเสือแอบตามมาด้วยความหึงหวงและถูกรถชนจนเสียชีวิตที่กรุงเทพฯ
แจ๋วโทษว่าชายเป็นต้นเหตุการตายของเสือ จึงไม่ยอมพบหน้าอีกและหนีกลับไปอยู่ที่รีสอร์ทเหมือนเดิม แพทซึ่งรู้ดีว่าหัวใจของชายมอบให้แจ๋วไปหมดแล้ว จึงยุให้เขาตามไปปรับความเข้าใจกับเธอ เพื่อพิสูจน์ให้เห็นว่าความดีของแจ๋วเปลี่ยนแปลงชีวิตของเขาไปในแง่ดีมากเพียงใด

**นักแสดง**
 พัชราภา ไชยเชื้อ รับบท งามตา เลิศทุกทาง (แจ๋ว)- อารักษ์ อมรศุภศิริ รับบท ชาย ทัตเทพ (คุณหนูชาย)- นาตาลี เจียรวนนท์ รับบท แพท- ภาณุ สุวรรณโณ รับบท เอกบุรุษ (ใหญ่)- มาติกา อรรถกรศิริโพธิ์ รับบท น้องเล็ก- บัณฑวิช ตระกูลพานิชย์ รับบท เสือ- พิมพ์นิภา จิตตธีรโรจน์ รับบท หญิงนุ้ย- ตฤณ เศรษฐโชค รับบท ชัชวาล- สรารัตน์ หรุ่มเรืองวงศ์ รับบท ดุจดาว- สถาพร นาควิไลโรจน์ รับบท เชิดศักดิ์- พิศมัย วิไลศักดิ์ รับบท ยายแจ่ม- รุ่งกานดา เบญจมาภรณ์ รับบท ยายแมว- ไพโรจน์ สังวริบุตร รับบท ลุงสิงห์- พัณณ์ชยา สิทธิ์เศรษฐกุล รับบท ป้าพิมพ์- บอล เชิญยิ้ม รับบท เบิ้ม- นฤมล สิทธิเม่ง รับบท กระแต- ด.ญ.จิตณิตา เต็มอุดมภาค รับบท ฟู / เหม่ง

**รางวัล**

**รางวัลที่ได้รับ**
 ได้รับรางวัลละครยอดฮิต จากงาน สยามดารา สตาร์ส ปาร์ตี้ 2009- ได้รับรางวัลละคร HOT แห่งปี จากงาน TV inside hot awards 2009- ได้รับรางวัลนางเอก HOT แห่งปี จากงาน TV inside hot awards 2009 (พัชราภา ไชยเชื้อ)- ได้รับรางวัลละครไทยยอดนิยม จากงาน คมชัดลึก อวอร์ด ครั้งที่ 7- ได้รับรางวัลนางเอกยอดนิยม จากงาน คมชัดลึก อวอร์ด ครั้งที่ 7- ได้รับรางวัลผู้กำกับละครยอดเยี่ยม จากงาน ท็อปอวอร์ด 2009 (พีรพล เธียรเจริญ)- ได้รับรางวัลละครยอดเยี่ยม จากงาน ท็อปอวอร์ด 2009- ได้รับรางวัลนางร้ายป้ายแดง จากงาน อิน ยัง เจนเนอเรชั่น ช้อยส์ 2009 (พิมพ์นิภา จิตตธีรโรจน์) 

**รางวัลที่เข้าชิง**
 1 ใน 5 รางวัลดารานำชายยอดเยี่ยม จากงาน สยามดารา สตาร์ส ปาร์ตี้ 2009 (อารักษ์ อมรศุภศิริ)  - 1 ใน 5 รางวัลจอมขโมยซีน จากงาน สยามดารา สตาร์ส ปาร์ตี้ 2009 (พิมพ์นิภา จิตตธีรโรจน์) - 1 ใน 5 รางวัลเพลงไทยสากล HOT แห่งปี จากงาน TV inside hot awards 2009 (เพลงโอ๊ย...โอ๊ย ขับร้องโดย ชลาทิศ ตันติวุฒิ)- 1 ใน 5 รางวัลพระเอก HOT แห่งปี จากงาน TV inside hot awards 2009 (อารักษ์ อมรศุภศิริ)- 1 ใน 5 รางวัลนักแสดงนำหญิงยอดเยี่ยม จากงาน คมชัดลึก อวอร์ด ครั้งที่ 7 (พัชราภา ไชยเชื้อ)- 1 ใน 5 รางวัลนักแสดงนำชายยอดเยี่ยม จากงาน คมชัดลึก อวอร์ด ครั้งที่ 7 (อารักษ์ อมรศุภศิริ) - 1 ใน 5 รางวัลดารานำชายยอดเยี่ยม จากงาน ท็อปอวอร์ด 2009 (อารักษ์ อมรศุภศิริ) - 1 ใน 5 รางวัลบทละครโทรทัศน์ดีเด่น จากงานรางวัลโทรทัศน์ทองคำ ครั้งที่ 24 (สรัยรัญ และ ปณธีร์)- 1 ใน 5 รางวัลผู้กำกับละครดีเด่น จากงานรางวัลโทรทัศน์ทองคำ ครั้งที่ 24 (พีรพล เธียรเจริญ)- 1 ใน 5 รางวัลดารานำหญิงดีเด่น จากงานรางวัลโทรทัศน์ทองคำ ครั้งที่ 24 (พัชราภา ไชยเชื้อ)- 1 ใน 5 รางวัลผู้แสดงนำหญิงยอดเยี่ยม จากงานสตาร์เอนเตอร์เทนเมนต์อวอร์ดส 2009 ครั้งที่ 8 (พัชราภา ไชยเชื้อ)- 1 ใน 5 รางวัลละครยอดเยี่ยม จากงานสตาร์เอนเตอร์เทนเมนต์อวอร์ดส 2009 ครั้งที่ 8- 1 ใน 5 รางวัลผู้กำกับการแสดงยอดเยี่ยม จากงานสตาร์เอนเตอร์เทนเมนต์อวอร์ดส 2009 ครั้งที่ 8  (พีรพล เธียรเจริญ)- 1 ใน 5 รางวัลนักแสดงนำหญิงยอดเยี่ยม จากงานรางวัลนาฏราช ครั้งที่ 1 (พัชราภา ไชยเชื้อ)

**เพลงประกอบละคร**
 เล่นของสูง ขับร้องโดย เคลียร์- โอ๊ย โอ๊ย  ขับร้องโดย  เบน ชลาทิศ ตันติวุฒิ
หมวดหมู่:ละครโทรทัศน์ไทย
หมวดหมู่:ละครโทรทัศน์ช่อง 7
หมวดหมู่:ละครโทรทัศน์ไทยในปี พ.ศ. 2552
หมวดหมู่:ละครโทรทัศน์โดยโพลีพลัส